Bases dels VIII Jocs Florals Escolars de Catalunya

El Departament d’Educació convoca els VIII Jocs Florals Escolars de Catalunya.

La vuitena convocatòria dels Jocs Florals Escolars de Catalunya s’adreça als centres d’educació primària i educació secundària obligatòria amb la finalitat d’estimular l’expressió escrita de l’alumnat, aprofitant una tradició cultural ben arrelada a Catalunya que molts centres escolars de fet ja celebren als seus municipis o comarques.

## Les categories establertes són les següents:

* A1. Alumnat del cicle inicial d'educació primària prosa
* A2. Alumnat del cicle inicial d'educació primària poesia
* B1. Alumnat del cicle mitjà d'educació primària prosa
* B2. Alumnat del cicle mitjà d'educació primària poesia
* C1. Alumnat del cicle superior d'educació primària prosa
* C2. Alumnat del cicle superior d'educació primària poesia
* D1. Alumnat d'educació especial d'educació primària prosa
* D2. Alumnat d'educació especial d'educació primària poesia
* E1. Alumnat d'educació especial d'educació secundària obligatòria prosa
* E2. Alumnat d'educació especial d'educació secundària obligatòria poesia
* F1. Alumnat de 1r i 2n d'educació secundària obligatòria prosa
* F2. Alumnat de 1r i 2n d'educació secundària obligatòria poesia
* G1. Alumnat de 3r i 4t d'educació secundària obligatòria prosa
* G2. Alumnat de 3r i 4t d'educació secundària obligatòria poesia
* H. Conte audiovisual i il·lustrat per a tot l’alumnat de primària

## Característiques de la participació

La participació al certamen és voluntària i el tema és lliure.

Els treballs han de ser escrits en llengua catalana o en aranès.

En aquesta convocatòria s’inicia la modalitat de poesia per a cadascuna de les categories, amb la voluntat d’impulsar aquest gènere literari.

Es manté el conte digital només per a la categoria H que disposa d’unes bases específiques.

Els treballs presentats, un per categoria, han de ser col·lectius excepte les categories F1, F2, G1 i G2 que hauran de ser individuals. En el cas de ser col·lectius cada centre pot decidir el nombre d’alumnat que hi participa.

El centre ha de garantir que els treballs presentats són originals i elaborats a l’aula. Aquests treballs han de ser una mostra del procés d'escriptura que es fa als centres i no només escrits per ser presentats al certamen dels VIII Jocs Florals Escolars de Catalunya.

Al web [Jocs Florals de Catalunya](http://xtec.gencat.cat/ca/centres/alscentres/premis/jocsflorals) [(XTEC, centres, Jocs Florals )](http://xtec.gencat.cat/ca/centres/alscentres/premis/jocsflorals) trobareu recursos i materials per treballar el procés d’escriptura amb l’alumnat.

## Característiques de la presentació:

* L'extensió no pot ser superior a 3 fulls, amb un màxim de 25 línies per full.
* El tipus i el cos de la lletra han de ser Arial 12.
* El format ha de ser en DIN A4, a una sola cara i a doble espai.
* Hi ha de constar el títol de l’obra, i a dalt a la dreta la categoria i el pseudònim.
* És imprescindible que els treballs arribin corregits respecte de l’ortografia, la sintaxi i el vocabulari.
* El conte digital ha de tenir una durada de 4 a 6 minuts. Consulteu les bases específiques d’aquesta modalitat.

## Selecció dels escrits guanyadors

Es crearà un jurat per a les categories de treball escrit i un jurat per a la categoria del conte digital il·lustrat. Els jurats seleccionaran un treball per a cadascuna de les 15 categories. En la categoria del conte audiovisual il·lustrat, el Canal Super3, en funció de les seves possibilitats, podrà produir algun altre conte finalista segons l’ordre que hagi decidit el jurat.

Les persones finalistes i els centres educatius rebran un diploma en reconeixement a la seva participació.

Les persones guanyadores i els centres educatius rebran un diploma en reconeixement a la seva participació i en les categories que han presentat un treball col·lectiu, un obsequi que rebrà el centre. En el cas dels treballs individuals l’obsequi serà pel participant.

El veredicte dels jurats i el lliurament de guardons es durà a terme el dissabte 19 de juny de 2021 a les 12 hores. Es comunicarà el lloc del certamen més endavant.

Els treballs guardonats es penjaran al web de la XTEC. Per poder participar en el certamen, els centres s’han d’adreçar al Servei Educatiu de Zona (CRP) i lliurar els treballs en el termini establert, en suport digital i per correu electrònic.

Barcelona, gener de 2021